นายกรัฐมนตรี พร้อมด้วย คณะรัฐมนตรีและบุคคลสำคัญทางการเมือง ร่วมลงนามนามถวายพระพรสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 เนื่องในโอกาสเฉลิมพระชนมพรรษา 12 สิงหาคม 2561
พลเอก ประยุทธ์  จันทร์โอชา นายกรัฐมนตรีและหัวหน้าคณะรักษาความสงบแห่งชาติ(คสช.) พร้อมด้วย นางนราพร  จันทร์โอชา ภริยา ได้เข้าลงนามถวายพระพรสมเด็จพระนางเจ้าสิริกิติ์ พระบรมราชินีนาถ ในพระบาทสมเด็จพระปรมินทรมหาภูมิพลอดุลยเดช บรมนาถบพิตร เนื่องในโอกาสเฉลิมพระชนมพรรษา 12 สิงหาคม 2561 ณ ห้องแดง อาคารหน่วยราชการในพระองค์ 904 ในพระบรมมหาราชวัง โดยมี คณะรัฐมนตรี พร้อม คู่สมรส เช่น พลเอกประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม , พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม , พลเอก ฉัตรชัย สาริกัลยะ รองนายกรัฐมนตรี และเอกอัครราชทูตประเทศต่างๆประจำประเทศไทย เช่น ออสเตรเลีย สวีเดน จีน สวิตเซอร์แลนด์ อิสราเอล อังกฤษ ได้เข้าร่วมลงนามถวายพระพร ขณะที่ ผู้นำเหล่าทัพ , คณะรักษาความสงบแห่งชาติ(คสช.) , นายทหารระดับสูง , สมาชิกสภาปฏิรูปแห่งชาติ(สปช.) , สมาชิกสภานิติบัญญัติแห่งชาติ(สนช.) , หัวหน้าส่วนราชการต่าง ๆ , ข้าราชการชั้นผู้ใหญ่พร้อมภริยา , อดีตนายกรัฐมนตรีและอดีตรัฐมนตรี ได้เข้าร่วมลงนามถวายพระพรบริเวณศาลาสหทัยสมาคม
 



นอกจากนี้ เนื่องในวันแม่แห่งชาติ สำนักพระราชวัง ยังได้เปิดให้พสกนิกรทั้งชาวไทยและนักท่องเที่ยวต่างชาติร่วมลงนามถวายพระพร สมเด็จพระนางเจ้าสิริกิติ์ พระบรมราชินีนาถ ในพระบาทสมเด็จพระปรมินทรมหาภูมิพลอดุลยเดช บรมนาถบพิตร บริเวณสนามหญ้าด้านข้างศาลาลูกขุน ในพระบรมมหาราชวัง ซึ่งในเวลา 12.00 น. ทหารบก ทหารเรือ ทหารอากาศ ได้ยิงปืนใหญ่เฉลิมพระเกียรติฝ่ายละ 21 นัด โดยหนึ่งในประชาชนที่ร่วมลงนามถวายพระพร ได้ขอให้พระองค์ทรงพระเจริญอยู่เป็นมิ่งขวัญของคนไทย พร้อมได้น้อมนำแนวพระราชดำริมาปรับใช้ในชีวิตประจำวันด้วย




ทั้งนี้ สำนักพระราชวัง ได้เปิดให้ลงนามถวายพระพรสมเด็จพระนางเจ้าสิริกิติ์ พระบรมราชินีนาถ ในพระบาทสมเด็จพระปรมินทรมหาภูมิพลอดุลยเดช บรมนาถบพิตร ในพระบรมมหาราชวังจนถึงเวลา 13.00 น.ของวันนี้